邵仲恭許相過金山未至
作者：釋道潜
朝代：宋

paragraphs: 二月歸來江上居，江流變淥江鷗去。
時移物改何足論，身世悠悠本非固。
鳩鳴屋角山雨餘，花苞破紅滿芳樹。
晴窗曉日幽興催，振衣出戶凌高臺。
潮回浪死風色定，縹緲沙岸烟中開。
故人佳期絕消息，滿眼空看暮雲碧。
何日扁舟南渡來，一洒高風破吾臆。